नई दिल्ली। बीसीसीआई के अंतरिम अध्यक्ष जगमोहन डालमिया ने कोलकाता में पत्रकारों को बताया है कि राज कुंद्रा का मामला दस जून को दिल्ली में होने वाली वर्किंग कमेटी की बैठक में उठाया जाएगा। उन्होंने कहा कि अगर जरूरी हुआ तो इस बारे में कड़े कदम उठाए जाएंगे। उन्होंने कहा कि बीसीसीआई ने राज कुंद्रा के बारे में पुलिस से और जानकारी मांगी है। डालमिया ने बताया कि बीसीसीआई ने सचिव पद पर बड़ौदा क्रिकेट एसोसिएशन के संजय पटेल को नियुक्त किया है और कोषाध्यक्ष के पद पर कोई फैसला नहीं लिया गया है। आईपीएल में स्पॉट फिक्सिंग की जांच के बारे में उन्होंने कहा कि हाई कोर्ट के दो रिटायर्ड जजों का पैनल मामले की जांच करेगा जिसमें बीसीसीआई का कोई सदस्य नहीं होगा।
वहीं दिल्ली पुलिस के आयुक्त ने बताया है कि राजस्थान रॉयल्स के मालिक राज कुंद्रा ने सट्टेबाजी में शामिल होने की बात मान ली है। पुलिस के मुताबिक शिल्पा शेट्टी के भी सट्टेबाजी में शामिल होने की आशंका है और दिल्ली पुलिस उनसे इस बारे में पूछताछ कर सकती है। पुलिस के मुताबिक उन्होंने दिल्ली डेयरडेविल्स और पुणे वॉरियर्स के आईपीएल-6 के फाइनल में पहुंचने को लेकर सट्टेबाजी की थी। सूत्रों के मुताबिक कुंद्रा के सट्टेबाजी में शामिल होने के खुलासे के बाद राजस्थान रॉयल्स को आईपीएल से बाहर करने का फैसला हो गया है। बीसीसीआई की इस हफ्ते के अंत में होने वाली आपातकालीन बैठक में इस पर मुहर लग सकती है। बीसीसीआई की बैठक में इस पर भी विचार किया जाएगा कि टीम के टर्मिनेशन क्लॉज (बीसीसीआई-आईपीएल के नियम 11.3-सी) का उल्लंघन तो नहीं हुआ है।
बीसीसीआई-आीपीएल के संविधान के इस नियम के हिसाब से किसी भी फ्रेंचाइजी को लिखित नोटिस देकर तुरंत प्रभाव से बर्खास्त किया जा सकता है। ऐसा किसी फ्रेंचाइजी, फ्रेंचाइजी ग्रुप कंपनी या किसी फ्रेंचाइजी के मालिक के आईपीएल, बीसीसीआई-आईपीएल, बीसीसीआई, फ्रेंचाइजी, किसी भी टीम या क्रिकेट की बदनामी कराने वाले किसी भी काम में संलग्न होने पर किया जाएगा।
वहीं शिल्पा शेट्टी ने सट्टेबाजी में शामिल होने की खबरों पर अपनी चुप्पी तोड़ी है और कहा है कि उनके लिए क्रिकेट एक पैशन है और उन्होंने कभी भी किसी क्रिकेट मैच में सट्टा नहीं लगाया है। जल्द ही सबके सामने सच आ जाएगा। आईपीएल स्पॉट फिक्सिंग की जद में राजस्थान रॉयल्स टीम के मालिक राज कुंद्रा, उनकी पत्नी शिल्पा शेट्टी और राज के कारोबारी दोस्त उमेश गोयनका भी आ गए हैं। पुलिस ने बुधवार को दोनों से करीब 10 घंटे तक पूछताछ की। इसके बाद गुरुवार को कुंद्रा का पासपोर्ट जमा करा लिया गया। अब पुलिस राजस्थान रॉयल्स टीम की सह मालकिन शिल्पा शेट्टी और कप्तान राहुल द्रविड़ को भी पूछताछ के लिए बुला सकती है। बताया जाता है कि पुलिस ने शिल्पा से फोन पर बात भी की है।
दिल्ली पुलिस कमिश्नर नीजर कुमार ने गुरुवार को मीडिया को बताया कि राज कुंद्रा अपने दोस्त गोयनका के माध्यम से सट्टेबाजी करता था। राज ने दिल्ली पुलिस की पूछताछ में इस आईपीएल में सट्टेबाजी में एक करोड़ रुपये हारने की बात स्वीकर की है। राज अपनी टीम राजस्थान रॉयल्स पर ही सट्टा लगाता था। नीरज कुमार ने कहा कि सट्टे की रकम की रिकवरी नहीं हुई है लेकिन राज को अभी पुलिस ने क्लीन चिट नहीं दी है। नीरज कुमार ने श्रीसंथ समेत 26 लोगों पर मकोका लगाने के सवाल पर कहा कि मकोका दिल्ली में भी लागू है और ऑर्गनाइज तरीके से क्राइम करने वालों पर इसकी धाराएं लगाई जाती हैं।
आगे पढ़ें, मीडिया को नसीहत देते रहे राज और शिल्पा
hin_Deva hin_Deva hin_Deva hin_Deva hin_Deva hin_Deva